DA Den Europæiske Unions Tidende CE 88/268

(2004/C 88 E/0273)

SKRIFTLIG FORESPØRGSEL E-1008/04

af Albert Maat (PPE-DE) og Neil Parish (PPE-DE) til Kommissionen

(1. april 2004)

Om: OIE-konference om vaccination mod dyresygdomme

OIE afholder den 13.-16. april 2004 en international konference i Buenos Aires om vaccination mod dyresygdomme.

1. Vil Kommissionen basere sit bidrag til denne konference på betænkningen og beslutningen fra Europa-Parlamentets Midlertidige Udvalg om Mund- og Klovsyge? Hvis ikke, hvilket bidrag vil den så fremlægge?

2. Er Kommissionen parat til sammen med EU-medlemsstaterne, inden for reglerne for OIE, at håndhæve en politik, som ikke skelner mellem på den ene side beskyttende nødvaccination (hvorved de vaccinerede dyr holdes i live) og på den anden side forebyggende nødvaccinationer og/eller forebyggende nedslagninger?

Svar afgivet på Kommissionens vegne af David Byrne

(30. april 2004)

Kommissionen kan oplyse, at den deltog i og bidrog til den internationale konference om vaccination mod dyresygdomme i Buenos Aires den 13. til 16. april 2004.

Efter anmodning fra organisationsudvalget fremlagde Kommissionens repræsentant et indlæg om anvendelse af antigen- og vaccinebanker i tilfælde af nødvaccination i Det Europæiske Fællesskab og ledede desuden den del af konferencen, hvor man beskæftigede sig med antigen- og vaccinebanker som en sikkerhedsforanstaltning til kontrol med sygdomsspredning.

Indlægget var koncentreret om, hvordan nødvaccination kan integreres i det sæt foranstaltninger, der skal gennemføres i tilfælde af udbrud af mund- og klovesyge. I indlægget blev der peget på behovet for beredskabsplanlægning og gjort rede for Fællesskabets antigenbank i denne sammenhæng. En af konklusionerne var, at man må oplyse de lande, der anvender vaccination, om, at finrensede vacciner og tilstrækkeligt følsomme og specifikke test til påvisning af antistoffer mod ikke-strukturelle proteiner er afgørende forudsætninger for, at det kan hævdes, at der ikke forekommer virus efter anvendelsen af vaccination. Den overvågning, der gennemføres med henblik herpå, bør endvidere som minimum opfylde OIE's krav og indbefatte en grundig opfølgning af og hurtig indgriben over for besætninger, som har været i kontakt med virussen.

Kommissionens bidrag er baseret på direktiv 2003/85/EF af 29. september 2003 om EF-foranstaltninger til bekæmpelse af mund- og klovesyge (1), som afspejler de erfaringer, som man gjorde i forbindelse med udbruddet af sygdommen i 2001, Europa-Parlamentets beslutning af 13. december 2002 og de betingelser for generhvervelse af sygdoms- og smittefri status, der er fastsat i OIE's zoosanitære kodeks vedrørende landdyr.

Hvad angår sondringen mellem beskyttende nødvaccination (hvor de vaccinerede dyr holdes i live) og smittespredningshæmmende vaccination vil Kommissionen gerne gentage, at sidstnævnte er et led i en nedslagningsprocedure, der anvendes i smittede besætninger. Hvad angår de forskellige strategier for udfasning af beskyttende vaccination, dvs. generhvervelse af sygdoms- og infektionsfri status tre måneder efter, at de vaccinerede dyr er blevet slagtet med henblik på konsum, i stedet for seks måneder, hvis de vaccinerede dyr ikke slagtes, henleder Kommissionen opmærksomheden på artikel 62 i ovennævnte direktiv, i henhold hvilken venteperioden kan fraviges i lyset af resultatet af overvågningen efter vaccineringen.

Kommissionen fastholder, at de internationalt accepterede krav med hensyn til generhvervelse af sygdoms-og infektionsfri status efter anvendelse af nødvaccination skal give et højt sikkerhedsniveau. Under hensyn til virussens biologi og sygdommens epidemiologi kan enhver fremskyndet generhvervelse af sygdoms- og infektionsfri status alvorligt øge risikoen for at indføre mund- og klovesygevirus gennem animalske produkter. I overensstemmelse med anbefalingerne i rapporten fra Europa-Parlamentets Midlertidige Udvalg om Mund- og Klovesyge er Kommissionen forpligtet til at minimere sådanne risici, samtidig med at de forpligtelser, Fællesskabet har indgået som led i internationale handelsaftaler, skal overholdes.

(1) EUT L 306 af 22.11.2003.